**ELŐTERJESZTÉS**

**A Gazdasági és Jogi Bizottság 2024. május 27-i ülésére**

**Javaslat a Weöres Sándor Színházban található volt konyhai helyiségek vendégszobákká történő átalakítására vonatkozó döntés meghozatalára**

A Szombathely Megyei Jogú Város Közgyűlése a 302/2023. (IX.28.) Kgy. számú határozatában hozzájárult a színházépületben található konyhai helyiségek büfét kiszolgáló helyiségekké, valamint vendégszobákká történő átalakításához. A határozatban a Közgyűlés felkérte a társaság ügyvezetőjét, hogy a vendégszobák kialakítására vonatkozó végső javaslatát a tervek és tervezett költségvetés ismeretében a Gazdasági és Jogi Bizottság elé terjessze jóváhagyásra.

A büfét kiszolgáló helyiségek leválasztása, festése/burkolása tavaly befejeződött, a fennmaradó helyiségek vendégszobákká történő átalakítására a tervek elkészültek, amelyek a jelen előterjesztés mellékletét képezik. A terveken a jelenlegi és az átalakítás utánra tervezett állapot is szemléltetik. A tervek szerint 4 vendégszoba, 4 fürdőszoba, egy közös konyha és az ahhoz kapcsolódó vizesblokk kerülne kialakításra. A szobák megközelíthetőek lennének az utcafrontról is. A tervezés során a funkciók mellett a leggazdaságosabb megvalósítás volt a fő cél.

A szobákat a színház vendégművészei (rendezők, tervezők, vendégszínészek stb.) használnák. Erre a célra jelenleg 2 lakrészt bérel a színház a Haramia panzióban 500 eFt/hó áron. Azonban a működéshez igazodva, ez a szám korábban több is volt és a két állandó lakrész mellé időszakosan további szobákat is bérbe kell venniük. 2023-ban a szombathelyi szállásadók 10,8 millió Ft-ot számláztak ki a színház felé, amely az átlagos évekhez viszonyítva kimagasló volt (pl.: színházi olimpiai részvétel miatt), de visszafogottan kalkulálva is nagyságrendileg 7,5 millió Ft költsége keletkezik a színháznak évente a szálláshelyek igénybevételéhez kapcsolódóan.

Ennek a kiadásnak a jelentős részét a tervezett beruházással ki lehetne váltani. A szobák üzemeltetésének éves többletköltsége várhatóan 1,5 millió Ft lesz. Így körülbelül 6 millió Ft az az éves összeg, amivel a beruházás megtérülését vizsgálni lehet.

A csatolt költségbecslés szerint a szobák kialakításának költsége nettó 19,7 millió Ft lenne. Ez magában foglalná, a mostani gázüzemű melegvíz előállítás hőszivattyúsra való cserélését. Ez nem csak a szobákat, de az egész színházat ellátná melegvízzel, végleg leválva a gázról (eddig is csak a melegvíz generálta a gázfogyasztást). Ezt egyrészt meg tudja táplálni az épületen lévő napelemrendszer, ami miatt az üzemeltetés költséghatékonyabb lesz, másrészt a két jelenlegi gázkazán közül az egyik már nem működik, és gazdaságosan nem javítható, a másikat pedig fel kellene újítani az üzembiztos működéshez, így erre a tételre megközelítőleg 1,5 millió Ft-ot amúgy is költeni kellene a közeljövőben.

Az átépítésből egyedül a gázellátás megszűntetése engedélyköteles, amelyre gépészeti tervező által tervet kell készíttetni.

Az átalakítást a színház saját forrásaiból finanszírozná és a beruházás 3-4 év alatt megtérülhet, továbbá kihasználásra kerülne a jelenleg használaton kívüli épületrész. A kialakítást követően szükséges lesz - tevékenységi kör bővülés miatt - a színház alapító okiratának módosítására, a Nemzeti Turisztikai Adatszolgáltató Központ (NTAK) regisztrációra (a méret miatt a VENDEGEM Szállás Szoftvert ingyenesen használhatják), majd a szálláshely minősítését és bejelentését is meg kell majd tenni.

Ezzel - bár az eredeti tervek szerint csak a színház vendégei részére biztosítanák a szobákat – lehetőség lenne a későbbiekben fizető vendégek fogadására és ezáltal akár kisebb összegű bevétel szerzésére is. Erről azonban majd csak a működési gyakorlat alapján lehet dönteni.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék!

**Szombathely, 2024. május 22.**

 **/: Dr. Nemény András :/**

**Határozati javaslat**

**………/2024. (V.27.) GJB sz. határozat**

A Gazdasági és Jogi Bizottság a 302/2023. (IX.28.) Kgy. számú határozatban kapott felhatalmazás alapján jóváhagyja a 3505 hrsz.-ú, Szombathely, Akacs M. u. 7. szám alatt található színházépület kihasználatlan épületrészében 4 vendégszoba és azok kiszolgálóhelyiségeinek kialakítását, valamint a gázüzemű melegvíz ellátás hőszivattyús vízmelegítőre való cseréjét az előterjesztés mellékletét képező tervek és költségbecslés alapján, azzal, hogy a beruházást a Weöres Sándor Színház Nonprofit Kft. saját költségén elvégezteti, ahhoz további forrást az Önkormányzat nem biztosít.

**Felelős**. Dr. Nemény András polgármester

 Horváth Soma alpolgármester

Bokányi Adrienn, a Bizottság elnöke

 (végrehajtásért:

 Nagyné dr. Gats Andrea, a Jogi és Képviselői Osztály vezetője

 Szabó Tibor András, a Weöres Sándor Színház Nonprofit Kft. ügyvezetője)

**Határidő:** azonnal